Tolpis barbata

Tolpis barbata er en ettårig urt i kurvplantefamilien.

Den blir opptil 40 cm høy og har en opprett vekst med vidt utsperrede stengler. Bladene som sitter ved basis, er stilkete, 2–11 cm lange, 0,5–2 cm brede og helrandede eller sagtannede. De få bladene som sitter på stenglene, er stilkete eller sittende og opptil 10 cm lange og 1 cm brede.

Blomstringen er i april–juli. Kurvene er 1,5–3 cm i diameter og består kun av tungekroner. Kronene er gule, unntatt de i midten som ofte er svarte, brune eller rødaktige. Kurvdekkbladene er linjeformede, lange og utstående. De ytre fruktene har en skjellaktig fnokk, og de indre har 4–5 hår. 

Tolpis barbata vokser i garrigue, på tørre steder med gras og sand og på brakkmark. Den naturlige utbredelsen omfatter Spania, Portugal, Marokko, Algerie, Tunisia og Madeira. Arten finnes forvillet i andre områder med passende klima, som Azorene, Kanariøyene, California og Australia.

Galleri

Litteratur

Eksterne lenker 
 

Kurvplantefamilien